

****

**Republika e Kosovës Komuna e Prizrenit**

**Republika Kosova- Kosova Cumhuriyeti Opština Prizren – Prizren Belediyesi**

**Kuvendi i Komunës**

**Nr. 001/011-**

**Datë: \_\_\_\_\_2024**

Ne bazë të nenit 12.2 shkronja c), nenit 40 paragrafi 40.2 shkronja h), të ligjit Nr. 03/L – 040 për Vetëqeverisje Lokale (Gazeta Zyrtare e Republikës së Kosovës Nr.28/15, qershor 2008) 25 paragrafi 1 shkronja a dhe n, nenit 27 paragrafi 1, të Statutit të Komunës së Prizrenit me nr.01/011-5643 i dt.15.10.2008, Kuvendi i Komunës së Prizrenit, në mbledhjen e mbajtur më .... 2024, miratoi këtë:

**RREGULLORE NR.\_\_**

**PËR DHËNIEN E DEKORATAVE NGA KOMUNA E PRIZRENIT**

Prizren, 2024

**KREU I**

**DISPOZITAT E PËRGJITHSHME**

**Neni 1**

**Qëllimi**

Qëllimi i kësaj rregulloreje është rregullimi i dhënies dhe revokimit të dekoratave nga Komuna e Prizrenit, për qytetarët e Republikës së Kosovës, personat juridik, qytetarët e huaj dhe organizatat e ndryshme që shquhen për merita të veçanta ndaj Republikës së Kosovës, Komunës së Prizrenit dhe interesave të saj.

**Neni 2**

**Fushëveprimi**

Fushëveprimi i kësaj rregulloreje është përcaktimi i llojeve, kritereve dhe procedurave për dhënien dhe revokimin e dekoratave, nga Komuna e Prizrenit, si dhe të drejtat dhe obligimet e të dekoruarve;

**Neni 3**

**Përkufizimet**

Shprehjet e përdorura në këtë rregullore kanë këtë kuptim:

1. **Dekoratë -** nënkupton: titujt, çmimet, mirënjohjet dhe falënderime që i ndanë Komuna e Prizrenit.
2. **Revokim i Dekoratës -** nënkupton: heqjen e së drejtës për bartjen e dekoratës së dhënë nga Komuna e Prizrenit.

**KREU II**

**DEKORATAT**

**Neni 4**

**Dhënia e Dekoratës**

1. Dekoratat mund tu jepen personaliteteve dhe personave juridik që shquhen për merita të veçanta ndaj Republikës së Kosovës, Komunës së Prizrenit dhe interesave të saj.
2. Dekoratat mund tu jepen qytetarëve edhe pas vdekjes.
3. Dekoratat mund tu jepen shtetasve të huaj, personaliteteve të njohura botërore dhe organizatave ndërkombëtare të cilat kanë dhënë kontribut për Republikën e Kosovës.
4. E njëjta dekoratë nuk mund të jepet dy herë për të njejtin person fizik ose juridik.
5. Dhënia e dekoratave shoqërohet me një shpërblim financiar, sipas kritereve që do të caktojë kjo rregullore.

**Neni 5**

**Llojet e Dekoratave**

Llojet e dekoratave sipas kësaj rregullore janë:

1. Titulli “Qytetar Nderi”
2. Titulli “Nderi i Prizrenit”
3. Çmimi i Lirisë “Remzi Ademaj”
4. Çmimi për të Arriturat në Arsim “Xhevat Berisha”
5. Çmimi për të Arriturat në Shëndetësi “Dr Daut Mustafa”
6. Çmimi për Demokraci “Masar Shala”
7. Çmimi për Humanizëm “Nënë Tereza”
8. Çmimi për të arriturat në Kulturë dhe Art “Bekim Fehmiu”
9. Çmimi për Trashëgimi Kulturore “Edi Shukriu”
10. Çmimi për të arriturat në Sport “Vrapuesja e Prizrenit”
11. Çmimi për Inovacion dhe Teknologji
12. Çmimi Vjetor për Zyrtarin Publik të Dalluar
13. Çmimi Vjetor për Qytetari Aktive
14. Çmimi Vjetor për Gratë në Udhëheqje “Leze Qena”
15. Çmimi Vjetor “Ndërmarrësi i Vitit”
16. Çmimi Vjetor për Shërbim në Komunitet
17. Çmimi për të arritura në fusha të ndryshme
18. Mirënjohjet dhe Falënderimet

**Neni 6**

**Titulli “Qytetar Nderi”**

Iu ndahet personaliteteve të shquara vendore dhe ndërkombëtare që nuk janë banor të Komunës së Prizrenit, të cilët kanë merita të larta dhe kontribut të jashtëzakonshëm për promovimin vendor dhe ndërkombëtar të shtetit të Kosovës, vlerave të identitetit, kulturës dhe trashëgimisë së vendit tonë dhe Prizrenit.

**Neni 7**

**Titulli “Nderi i Prizrenit”**

Iu ndahet personaliteteve të dalluara të Komunës së Prizrenit, të cilët kanë arritje të shquara dhe suksese të jashtëzakonshme në fushën e kulturës, arsimit, sportit, të drejtave të njeriut dhe fushave tjera relevante, të cilat sjellin krenari për qytetin dhe që me vete bartin trashëgiminë dhe vlerat e diversitetit social dhe kulturor të Prizrenit.

**Neni 8**

**Çmimi i Lirisë “Remzi Ademaj”**

Iu ndahet individëve dhe organizatave që përmbushin një sërë kriteresh të përgjithshme dhe të veçanta që reflektojnë përkushtimin e tyre ndaj vlerave të lirisë, drejtësisë dhe mbrojtjes. Ai duhet të demonstrojë një angazhim të fortë dhe të vazhdueshëm në promovimin dhe mbrojtjen e vlerave të luftës çlirimtare, të lirisë dhe pavarësisë së vendit gjatë kryerjes së një shërbimi brenda ose jashtë vendit. Çmimi mund t’i ndahet edhe individëve pas vdekjes për të arritura kulmore në fushat e sipërpërmendura.

**Neni 9**

**Çmimi për të Arriturat në Arsim “Xhevat Berisha”**

Iu ndahet individëve dhe organizatave që përmbushin një sërë kriteresh të veçanta dhe të përgjithshme që reflektojnë përkushtimin e tyre ndaj përmirësimit të arsimit, ngritjes së cilësisë dhe edukimit në komunitet. Ata duhet të japin kontribute të jashtëzakonshme në zgjidhje kreative innovative në arsim si dhe duke dëshmuar performancë dhe integritet akademik, shkencor ose praktik, përkushtim ndaj mësimdhënies, edukimit, kontribut në komunitet, përfshirje dhe diversitet, avokim për reforma edukative dhe aftësi të dëshmuara në udhëheqje në fushën e arsimit.

**Neni 10**

**Çmimi për të Arriturat në Shëndetësi “Dr Daut Mustafa”**

Iu ndahet individëve dhe organizatave të cilat përmbushin një sërë kriteresh që reflektojnë përkushtimin dhe kontributin e tyre të jashtëzakonshëm në përmirësimin e shëndetit dhe mirëqenies së komunitetit. Ata vlerësohen me këtë çmim edhe për kontributin profesional, inovacion dhe përmirësim të shërbimeve shëndetësore, përkushtim ndaj kujdesit të pacientëve, edukimit shëndetësor, pjesëmarrje në kërkime shkencore dhe lidership të dëshmuar në këtë fushë dhe për të mira të komunitetit.

**Neni 11**

**Çmimi për demokraci “Masar Shala’’**

Iu ndahet individëve dhe organizatave të cilat përmbushin një sërë kriteresh që reflektojnë përkushtimin dhe kontributin e tyre të jashtëzakonshëm në promovimin dhe mbrojtjen e vlerave demokratike dhe të drejtave të njeriut. Ata duhet të tregojnë angazhim qytetar të përditshëm, pjesëmarrje aktive, promovim të transparencës dhe llogaridhënies, mbrojtjen e të drejtave të njeriut, ndërgjegjësim dhe edukim demokratik, udhëheqje dhe promovim të dialogut ndër qytetar dhe pjesëmarrje aktive në nisma demokratike.

**Neni 12**

**Çmimi për Humanizëm “Nënë Tereza”**

I dedikohet individëve të cilët përfaqësojnë vlerat më të larta të humanizmit dhe altruizmit, të cilët kanë kontribuar në avancimin e dinjitetit njerëzor duke theksuar vlerat kryesore të Prizrenit për paqen, bashkëjetesën dhe gjithë përfshirjen.

**Neni 13**

**Çmimi për të arriturat në Kulturë dhe Art “Bekim Fehmiu”**

iu ndahet individëve, krijuesve, performuesve dhe organizatave të cilat përmbushin një sërë kriteresh që reflektojnë përkushtimin dhe kontributin e tyre të jashtëzakonshëm në promovimin dhe zhvillimin e kulturës dhe artit në komunitet. Ata duhet të dëshmojnë krijimtari të vazhdueshme, kontribut në zhvillimin e kulturës lokale, arritje të jashtëzakonshme artistike, pjesëmarrje e udhëheqje në projekte kulturore dhe artistike, edukim dhe mentorim artistik, ndikim pozitiv në komunitet dhe përfaqësim e promovim të kulturës në arenën kombëtare dhe ndërkombëtare.

**Neni 14**

**Çmimi për Trashëgimi Kulturore “Edi Shukriu”**

Iu ndahet individëve dhe organizatave të cilat përmbushin një sërë kriteresh që reflektojnë përkushtimin dhe sukses në ruajtjen, promovimin dhe zhvillimin e trashëgimisë kulturore. Ata duhet të dëshmojnë kontribut të përditshëm në ruajtjen e trashëgimisë kulturore, promovim të kulturës dhe historisë lokale, iniciativa edukative dhe shkencore, angazhim në komunitet, përpjekje aktive në restaurim dhe konservim, ndërgjegjësim, bashkëpunim me institucione dhe organizata, inovacion dhe përkushtim të vazhdueshëm në promovimin e trashëgimisë në arenën kombëtare dhe ndërkombëtare.

**Neni 15**

**Çmimi për të arriturat në Sport “Vrapuesja e Prizrenit”**

Iu ndahet individëve dhe organizatave të cilat përmbushin një sërë kriteresh që reflektojnë përkushtimin dhe sukseset e tyre të jashtëzakonshme në promovimin dhe zhvillimin e sportit. Ata duhet të tregojnë arritje sportive, përkushtim dhe disiplinë, kontribut në komunitet, lidership dhe motivim për të tjerët, pjesëmarrje aktive dhe përfaqësim në arenën kombëtare dhe ndërkombëtare, ndikim pozitiv në komunitet dhe inovacion në zhvillimin e përgjithshëm të sportit.

**Neni 16**

**Çmimi për Inovacion dhe Teknologji**

Iu ndahet individëve apo organizatave të cilët kanë dhënë kontribut të shquar në fushën e inovacionit dhe teknologjisë duke treguar kreativitet të jashtëzakonshëm, zgjidhje transformuese dhe rritje eksponenciale të përdorimit të teknologjisë dhe inovacionit në proceset zhvillimore për Komunën e Prizrenit dhe më gjerë.

**Neni 17**

**Çmimi Vjetor për Zyrtarin Publik të Dalluar**

Do t’i ndahet një ose më shumë zyrtarëve publik për të vlerësuar publikisht përkushtimin e jashtëzakonshëm që ndërlidhet me ndikimin e tyre në përmbushjen e detyrave publike në zhvillimin dhe zbatimin me efikasitet dhe transparencë të planeve dhe politikave lokale, duke nxitur në mënyrë të vazhdueshme pjesëmarrjen e qytetarëve në vendimmarrjen lokale.

**Neni 18**

**Çmimi Vjetor për Qytetari Aktive**

I ndahet qytetarit apo grupit të qytetarëve për të vlerësuar publikisht angazhimin qytetar për të promovuar kohezionin social dhe ndryshimin pozitiv duke u përfshirë në aktivitete transformuese për interesin e përgjithshëm, në raport me Komunën dhe të cilët janë kampionë në adresimin dhe zgjidhjen e çështjeve të komunitetit.

**Neni 19**

**Çmimi Vjetor për Gratë në Udhëheqje “Leze Qena”**

Iu ndahet grave të shquara të Komunës së Prizrenit, të cilat kanë treguar sukses të shquar në fushën e artit, shkencës, drejtësisë, shërbimit publik, biznesit apo fusha tjera relevante; të cilat kanë demonstruar kurajo të jashtëzakonshme për të tejkaluar barrierat tradicionale dhe për të sfiduar normat sociale dhe kulturore duke inspiruar gjeneratën e grave të reja të pranojnë udhëheqjen dhe të nxisin ndryshimin transformues për të krijuar mundësi gjithëpërfshirëse dhe të barabarta.

**Neni 20**

**Çmimi Vjetor “Ndërmarrësi i Vitit”**

Iu ndahet individëve apo bizneseve të suksesshme të cilët kanë demonstruar vizion, kreativitet dhe udhëheqje të shkëlqyer në fushën e ndërmarrësisë, duke krijuar një ndikim të rëndësishëm në zhvillimin ekonomik lokal.

**Neni 21**

**Çmimi Vjetor për Shërbim në Komunitet**

Iu ndahet individëve apo organizatave në sektorin e zjarr fikjes, menaxhimit të mbeturinave apo sektorëve tjerë relevantë, për përkushtimin e jashtëzakonshëm dhe punës së palodhshme për avancimin e sigurisë publike, mirëmbajtjen e ambientit dhe shërbimin në komunitet, për të ndërtuar komunitete të sigurta dhe të pastra duke ndikuar ofrimin e shërbimeve efikase për komunitetin dhe përmirësimin e kualitetit të jetës dhe sigurisë së qytetarëve të komunës së Prizrenit.

**Neni 22**

**Çmimi për të arritura në fusha të ndryshme**

Iu ndahet individëve dhe organizatave të cilat përmbushin një sërë kriteresh që reflektojnë përkushtimin dhe sukses në ruajtjen, promovimin dhe zhvillimin e sektorëve të ndryshëm.

**Neni 23**

**Mirënjohjet dhe falënderimet**

Mirënjohjet dhe falënderimet u jepen në shenjë respekti atyre personaliteteve, të cilat kanë

dhënë një kontribut të veçantë, të dallueshëm dhe të rëndësishëm në fusha të ndryshme në të mirë të qytetarëve;

**KREU III**

**PROCEDURAT DHE KRITERET E DHËNIES SË DEKORATAVE NGA KOMUNA E PRIZRENIT**

**Neni 24**

**Dhënia e propozimit për Dekorata**

1. Propozimin për ndarjen e dekoratës “Titulli” mund ta bëjnë:
   1. Kryetari i Komunës së Prizrenit,
   2. Kryesuesi i Kuvendit të Komunës,
   3. 1/3 e anëtarëve të Kuvendit të Komunës,
   4. 3000 qytetarë të Komunës së Prizrenit,
   5. Presidenti i Republikës së Kosovës,
   6. Kryeministri i Republikës së Kosovës,
   7. Kryetari i Kuvendit të Republikës së Kosovës,
   8. Ministria e Jashtme (Ambasadat e Republikës së Kosovës).
2. Propozimin për ndarjen e dekoratave të tjera mund ta bëjnë: Kryetari i Komunës, Kryesuesi i Kuvendit, drejtoritë komunale, anëtarët e kuvendit të komunës, si dhe persona fizik dhe juridik jashtë institucioneve.
3. .......
4. ........
5. ........

**Neni 25**

**Shqyrtimi i propozimeve**

1. Kryetari i Komunës formon komisionin për shqyrtimin e propozimeve dhe iniciativave për dekorata me mandat 2 vjeçar me këtë përbërje: 3 nga ekzekutivi dhe 2 nga ojq-të.
2. Përveç propozimit për dekoratën “Titull” të gjitha propozimet tjera i adresohen për shqyrtim të mëtutjeshëm komisionit në fjalë.
3. Propozimet për dekorata duhet të paraqiten te komisioni 15 ditë para se të merret vendimi për ndarje të dekoratës dhe duhet shoqërohet me arsyetimin përkatës ku paraqiten arritjet dhe meritat e veçanta të të propozuarit me biografi të personit të propozuar.
4. Përjashtimisht paragrafit 3 i këtij neni, në rrethana të arsyeshme që vlerësohet nga komisioni se nuk ka qenë e mundur të paraqitet me kohë propozimi për dekorata, atëherë afati mund të jetë edhe më i shkurtër, por jo më pak se 48 orë para ditës së marrjes së vendimit.
5. Komisioni në fjalë listën e propozimeve e dërgon në Kuvendin e Komunës për miratim.
6. Kuvendi i Komunës merr vendim për ndarjen e dekoratave sipas propozimit të komisionit.
7. Ndërsa, propozimet për “Titull” i adresohen Zyrës së Kryesuesit të Kuvendit të Komunës, dhe duhet shoqërohet me arsyetimin përkatës ku paraqiten arritjet dhe meritat e veçanta të të propozuarit me biografi të personit të propozuar.
8. Vendimin për ndarjen e dekoratës “Titulli” miratohet nga Kuvendi i Komunës.

**Neni 26**

**Procedura dhe ceremonia për dhënien e dekoratave**

1. Ceremonia për dorëzimit të dekoratës “Titulli” bëhet në një mbledhje solemne të Kuvendit të Komunës, ceremonia e dekorimit organizohet nga institucioni që e ka bërë propozimin në bashkëpunim me Kabinetin e Kryetarit, kurse dorëzimin e dekoratës e bënë Kryetari i Komunës.
2. Ceremonia e dorëzimit të dekoratave tjera, organizohet nga institucioni që e ka bërë propozimin në bashkëpunim me Kabinetin e Kryetarit, kurse dorëzimin e dekoratës e bënë Kryetari i Komunës në mënyrë solemne.
3. Kryetari i Komunës dhe organet tjera të komunës mund të japin “Mirënjohje dhe Falënderime” nën titullin e tyre, të nënshkruara nga titullari i institucionit që jep mirënjohje apo falënderime dhe të vulosura me vulën e institucionit përkatës.
4. Përveç dekoratës “Titulli”, të gjitha dekoratat tjera shoqërohen me një shpërblim financiar prej 1000 (njëmijë) euro.
5. Zyrtari për protokoll i Kryetarit të Komunës, mban evidencë me të gjitha shënimet për të gjithë qytetarët apo personat juridik, të cilët kanë marrë dekoratë apo iu është revokuar dekorata.

**Neni 27**

**Përzgjedhja e modeleve të dekoratave**

1. Përzgjedhja e modeleve të dekoratave, të përcaktuara në këtë rregullore, bëhet nëpërmjet konkursit publik.
2. Kryetari i Komunës, pas hyrjes në fuqi të kësaj rregullore, nxjerr vendim për shpalljen publike për përzgjedhjen e modeleve të dekoratave.
3. Kryetari i Komunës, emëron komisionin për shqyrtimin e propozimeve të modeleve të pranuara nga shpallja publike.
4. Komisioni pas shqyrtimit të propozimeve për modele të dekoratave, i rekomandon Kuvendit të Komunës deri në tri modele për secilën dekoratë.
5. Kuvendi i Komunës jep pëlqim për modelin e dekoratës përkatëse, dhe bëhet punimi i tyre sipas modelit të zgjedhur nga Kuvendi.
6. Pas punimit të modeleve të dekoratave, foto e secilës dekoratë bëhet pjesë e kësaj rregullore.

**KREU IV**

**TË DREJTAT DHE OBLIGIMET E TË DEKORUARVE SI DHE REVOKIMI I DEKORATAVE**

**Neni 28**

**Të drejtat dhe obligimet e të dekoruarve**

1. Dekoratën e bartë vetëm i dekoruari.
2. Bartësi i dekoratës që pa fajin e tij e ka humbur dekoratën, apo dekorata e tij është dëmtuar ka të drejtë të kërkoj kopjen e dekoratës.
3. Në rastet kur në ditën e dorëzimit të dekoratës nuk është prezent personi që i dedikohet dekorata, dekorata ruhet në zyrën e Kuvendit dhe mund të tërhiqet ditëve tjera nga ai apo nga ndonjë i afërm i tij.
4. Nëse i dekoruari refuzon pranimin dekoratës, konsiderohet se dekorata nuk është dhënë fare.

**Neni 29**

**Revokimi i dekoratave**

Kuvendi i Komunës së Prizrenit e mbanë të drejtën e revokimit të dekoratave ndara, në rast të veçantë kur fituesit e tyre veprojnë në kundërshtim me rendin publik, moralin dhe dënohen për vepra të rënda penale të parapara sipas Kodit Penal të Kosovës.

**KREU V**

**DISPOZITAT PËRFUNDIMATARE**

**Neni 30**

**Sanksionet**

Punimi, shitja, bartja e sendeve tjera që imitojnë dekoratat e komunës, është e ndaluar dhe sanksionohet me ligjet në fuqi në Kosovë.

**Neni 31**

**Dekoratat e mëparshme**

Të dekoruarit që janë dekoruar para hyrjes në fuqi të kësaj rregulloreje, kanë të drejtë t’i bartin dekoratat e tyre, por revokimi i dekoratave bëhet sipas kësaj rregulloreje.

**Neni 32**

**Përgjegjës për zbatimin e kësaj Rregulloreje**

Për zbatimin e kësaj Rregulloreje do të kujdesen: Kryetari i Komunës, Kuvendi i Komunës dhe Drejtoritë përkatëse komunale.

**Neni 33**

**Dispozitat Shfuqizuese**

Me hyrjen në fuqi të kësaj Rregulloreje, shfuqizohet Rregullorja Nr. 001/016-180880 e datës 24 dhjetor 2015.

**Neni 34**

**Hyrja në fuqi**

Kjo rregullore hyn në fuqi pasi të plotësohen kushtet e parapara konform neneve 81 dhe 82 të Ligjit për Vetëqeverisje Lokale, si dhe pas publikimit në web-faqen elektronike të Komunës në gjuhët zyrtare dhe në Gazetën Zyrtare të Republikës së Kosovës.

**Kryesuesja e Kuvendit**

**Antigona Bytyqi**